दिल्ली CM के घर का एरिया नो-फ्लाई जोन, पुलिस बोली- जांच कर रहे
Delhi Chief Minister Arvind Kejriwal Residence Drone Controversy. Follow Delhi Police Latest News, Reports and Updates On Dainik Bhaskar (दैनिक भास्कर)
दिल्ली के मुख्यमंत्री अरविंद केजरीवाल के घर के पास ड्रोन दिखा है। यह दावा आम आदमी पार्टी ने किया है। AAP नेताओं की शिकायत पर दिल्ली पुलिस ने जांच शुरू कर दी है। बता दें कि केजरीवाल का सरकारी घर दिल्ली के राउज एवेन्यू इलाके में है। यह इलाका नो फ्लाई जोन घोषित है।
पिछले साल भी हुई थी सुरक्षा में चूक
पिछले साल सीएम केजरीवाल के सरकारी आवास पर हमला हुआ था। उन पर कश्मीरी हिंदुओं का अपमान का आरोप लगाते हुए लोगों ने प्रदर्शन किया था। आवास के बाहर लगे बैरिकेड को तोड़ते हुए लोग गेट तक पहुंच गए थे। प्रदर्शन कर रहे लोगों ने CCTV कैमरे भी तोड़ दिए थे। प्रदर्शनकारियों ने नारंगी पेंट भी दीवारों पर लगाने की कोशिश की थी।
तब केजरीवाल ने कहा था कि मेरे घर पर हमला हुआ। तोड़फोड़ की गई। इस तरह की गुंडागर्दी सही नहीं है। क्या देश ऐसे आगे बढ़ेगा? नहीं ना?' उन्होंने कहा था कि देश के लिए हमारी जान भी हाजिर है। मैं महत्वपूर्ण नहीं हूं। देश महत्वपूर्ण है।
AAP ने लगाया था सुरक्षा घटाने का आरोप, मंत्रालय ने दी थी सफाई
आम आदमी पार्टी ने 2021 में आरोप लगाया था कि गृह मंत्रालय ने दिल्ली के मुख्यमंत्री अरविंद केजरीवाल की सुरक्षा में लगे 6 कमांडो में से 4 वापस ले लिए। AAP ने इसे सुरक्षा के साथ समझौता करार दिया था। इस आरोप के बाद गृह मंत्रालय ने सफाई दी थी कि केजरीवाल को दिल्ली पुलिस द्वारा जेड प्लस सुरक्षा दी गई है। इसमें पायलट, एस्कॉर्ट, क्लोज प्रोटेक्शन टीम, हाउस गार्ड, स्पॉटर, 47 सुरक्षाकर्मियों के रूप में सर्च/फ्रिस्किंग स्टाफ और CRPF के 16 वर्दीधारी पुलिस कर्मी शामिल हैं।
अरविंद केजरीवाल को पहले मिली सुरक्षा आगे भी जस की तस बनी रहेगी, जिन चार कमांडोज को हटाने की बात कही गई है, वह सुरक्षा कारणों से रूटीन प्रक्रिया का हिस्सा है। उन चार कमांडोज की जगह अब नए कमांडोज की तैनाती कर दी गई है।
केजरीवाल ने कहा था- मैंने नरेंद्र मोदी को 1000 करोड़ रुपए दिए
पिछले हफ्ते अरविंद केजरीवाल को CBI ने पूछताछ के लिए बुलाया था। इस पर केजरीवाल ने कहा था- ED और CBI ने कोर्ट में शपथ पत्र देकर झूठ बोला। सच कुछ नहीं मिला। शराब घोटाला कुछ नहीं है। झूठ बोलकर मनीष सिसोदिया को फंसाने की कोशिश की।
मोदी जी से कहना चाहता हूं कि मोदी जी... केजरीवाल भ्रष्टाचारी है, तो दुनिया में कोई ईमानदार नहीं है। मैं कहता हूं, मैंने 17 सितंबर को शाम 7 बजे 1000 करोड़ रुपए दिए। क्या कोई मोदी जी को गिरफ्तार कर लेगा। कोई तो सबूत देगा।
शराब नीति केस की चार्जशीट में आज ही पहली बार आया सिसोदिया का नाम
शराब नीति केस में मनीष सिसोदिया के खिलाफ CBI ने मंगलवार को राउज एवेन्यू कोर्ट में सप्लीमेंट्री चार्जशीट दाखिल की। सिसोदिया को पहली बार आरोपी बनाया गया है। सिसोदिया के अलावा जांच एजेंसी की चार्जशीट में हैदराबाद के CA बुच्ची बाबू गोरंटला, अर्जुन पांडे और अमनदीप सिंह ढल का भी नाम आरोपी के रूप में शामिल है। कोर्ट चार्जशीट पर 12 मई को सुनवाई करेगा।
बुच्ची बाबू गोरंटला तेलंगाना के CM चंद्रशेखर राव की बेटी के. कविता के CA हैं। इस मामले में ED कविता से भी पूछताछ कर चुकी है।
चार्जशीट में एजेंसी ने कहा कि इस मामले में बड़ी साजिश और अन्य आरोपियों की भूमिका की जांच की जा रही है। CBI ने इससे पहले 25 नवंबर 2022 को चार्जशीट फाइल की थी।
यह पहला मौका नहीं है, जब केजरीवाल की सुरक्षा में चूक हुई हो। हम आपको कुछ चुनिंदा मामलों के बारे में बता रहे हैं...
2022: गुजरात में केजरीवाल पर फेंकी बोतल
गुजरात दौरे पर गए दिल्ली के मुख्यमंत्री अरविंद केजरीवाल पर किसी ने प्लास्टिक की बोतल फेंक दी। हालांकि केजरीवाल को बोतल लगी नहीं। पीछे से फेंकी गई बोतल उनके ऊपर से होते हुए दूसरी तरफ निकल गई। जिस जगह यह घटना हुई, वहां भीड़ थी इसलिए बोतल फेंकने वाले का पता नहीं चल सका। वे राजकोट में खोडलधाम मंदिर में गरबा कार्यक्रम में शामिल होने के लिए पहुंचे थे।
2019: दिल्ली में रोड शो के दौरान थप्पड़ मारा
3 साल पहले केजरीवाल को रोड शो के दौरान एक युवक ने थप्पड़ मार दिया था। वे दिल्ली के मोती नगर में प्रचार करने पहुंचे थे। इसी दौरान एक युवक ने केजरीवाल की गाड़ी पर चढ़कर उन्हें थप्पड़ मार दिया था।
2018: सचिवालय में मिर्ची फेंकने की कोशिश की
नवंबर 2018 में एक व्यक्ति ने दिल्ली सचिवालय के अंदर केजरीवाल पर लाल मिर्च डालने की कोशिश की थी। इसके बाद आरोपी को गिरफ्तार कर लिया गया था।
2016: ऑड ईवन फर्स्ट फेज के बाद महिला ने स्याही फेंकी
जनवरी 2016 में ऑड ईवन के फर्स्ट फेज के सक्सेस के बाद हुए जश्न के दौरान केजरीवाल पर स्याही फेंकी गई थी। यह स्याही एक महिला ने फेंकी थी।
2014: ऑटो ड्राइवर ने माला पहनाकर थप्पड़ मारे
8 साल पहले AAP संयोजक अरविंद केजरीवाल को दिल्ली के सुल्तानपुरी में रोड शो के दौरान थप्पड़ मारे गए थे। केजरीवाल पार्टी प्रत्‍याशी राखी बिड़लान के लिए इलाके में रोड शो कर रहे थे। इसी दौरान एक ऑटो ड्राइवर ने पहले उन्‍हें माला पहनाई और फिर दो थप्‍पड़ मार दिए थे।
2014: वाराणसी में प्रचार के दौरान स्याही और अंडे फेंके गए
मार्च 2014 में केजरीवाल वाराणसी में लोकसभा चुनाव प्रचार के लिए निकले थे। इस दौरान उन पर कुछ लोगों ने स्याही और अंडे फेंके थे।
2013: प्रेस कॉन्फ्रेंस के दौरान स्याही फेंकी गई
नवंबर 2013 में खुद को अन्ना हजारे का सपोर्टर बताने वाले एक व्यक्ति ने केजरीवाल पर स्याही फेंकी थी। इस दौरान वह एक प्रेस कॉन्फ्रेंस को संबोधित कर रहे थे।
ये खबरें भी पढ़ें...
CBI ने केजरीवाल से साढ़े 9 घंटे पूछताछ की, दिल्ली के CM बोले- 56 सवाल पूछे
दिल्ली शराब नीति केस में CBI ने रविवार को दिल्ली के मुख्यमंत्री अरविंद केजरीवाल से करीब साढ़े 9 घंटे तक पूछताछ की। वे रविवार सुबह 11 बजकर 10 मिनट पर एजेंसी के ऑफिस पहुंचे थे। केजरीवाल रात 8.30 बजे एजेंसी ऑफिस से बाहर आए। पूछताछ खत्म होने के बाद सिसोदिया ने मीडिया से बात करते हुए कहा कि एजेंसी ने 56 सवाल पूछे, मैंने सबके जवाब दिए। पढ़ें पूरी खबर...
केजरीवाल बोले- मैं बेईमान तो दुनिया में कोई ईमानदार नहीं
दिल्ली शराब नीति केस में पूछताछ के लिए समन मिलने के बाद अरविंद केजरीवाल ने शनिवार को प्रेस कॉन्फ्रेंस की। इस दौरान उन्होंने केंद्र सरकार पर जमकर निशाना साधा। केजरीवाल ने कहा कि अगर मैं बेईमान हूं तो दुनिया में कोई ईमानदार नहीं है। मुझे जबरन फंसाने की साजिश की जा रही है। पढ़ें पूरी खबर...